

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA VELIKO TRGOVIŠĆE**

 **OPĆINSKO VIJEĆE**

KLASA: 023-01/16-01/458

URBROJ: 2197/05-05-19-9

Veliko Trgovišće, 30. siječanj 2019.g.

Na temelju članka 35. Statuta općine Veliko Trgovišće („Službeni glasnik Krapinsko-zagorske županije“ broj: 23/09, 8/13. i 6/18.) Općinsko vijeće općine Veliko Trgovišće na 11 . sjednici održanoj dana 30. siječnja 2019. godine, donijelo je

**ODLUKU**

**O OSNIVANJU DJEČJEG OPĆINSKOG VIJEĆA OPĆINE VELIKO TRGOVIŠĆE**

Članak 1.

Osniva se Dječje općinsko vijeće općine Veliko Trgovišće (u daljnjem tekstu: Dječje općinsko vijeće) u okviru Akcije „Općina-prijatelj djece“, kao institucionalni okvir za ostvarivanje prava djece na aktivno sudjelovanje u životu općine Veliko Trgovišće, a koja se provodi uz sudjelovanje Udruge „Društvo naša djeca“ i Osnovne škole Veliko Trgovišće budući da su ovi subjekti posebnog značaja za svu djecu, preko njih je najlakše osigurati prikupljanje mišljenja i razmjenu iskustava i ideja između izabranih vijećnika i drugih učenika, osiguravaju kvalitetne predispozicije za usmjeravanje i osposobljavanje djece i mladih za aktivno građanstvo.

Dječje općinsko vijeće ima za cilj ostvarivanje temeljnih dječjih prava zajamčenih Konvencijom o pravima djeteta i to:

* pravo djece na slobodno izražavanje mišljenja
* iznošenje prijedloga odraslima
* aktivno uključivanje i sudjelovanje u procesu donošenja odluka koje utječu na kvalitetu života djece.

Sjedište Dječjeg općinskog vijeća je na adresi:Veliko Trgovišće, Trg Stjepana i Franje Tuđmana 2.

Članak 2.

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

Članak 3.

 Dječje općinsko vijeće čini maksimalno 12 članova , odnosno po jedan predstavnik svakog razreda od V do VIII razreda Osnovne škole Veliko Trgovišće i Područne škole Dubrovčan, a sve ovisno o broju odjeljenja koja u godini raspisivanja izbora u istima postoje.

 U izborima za Dječje općinsko vijeće imaju pravo sudjelovati svi učenici iz stavka 1. ovog članka.

 Kandidat koji se prijavljuje za vijećnika mora biti učenik dobrog ili uzornog vladanja koji nema izrečenu niti jednu od pedagoških mjera.

Članak 4.

Članovi Dječjeg općinskog vijeća biraju se na izborima koji se provode svake dvije godine.

 Mandat članova traje dvije godine, s mogućnošću još jednog izbora, osim za članove koji u trenutku izbora više nisu u sustavu osnovnoškolskog obrazovanja.

 Na izborima za Dječje općinsko vijeće imaju pravo sudjelovati svi upisani učenici iz članka 3. ove Odluke.

Članak 5.

 Općinski načelnik općine Veliko Trgovišće objavljuje datum i vrijeme izbora.

 U roku od 8 dana od dana objave izbora, organizira se u školama prezentacija akcije: Općina – prijatelj djece i izbori za Dječje općinsko vijeće.

 U roku od 15 dana od dana objave izbora zainteresirani učenici, posredstvom razrednika, dostavljaju svoju kandidaturu u pisanom obliku ravnatelju/ici Škole, na temelju čega isti objavljuje liste kandidata na oglasnoj ploči i internetskim stranici Osnovne škole, uz prethodnu suglasnost roditelja podnositelja kandidature.

 Ravnatelj/ica donosi odluku o imenovanju Izborne komisije za svaku školu koju čine tri učenika iz škole u kojoj se provode izbori.

 Članovi Dječjeg općinskog vijeća izabiru se tajnim glasovanjem uz prisustvo razrednika koji jamči pravilnost izbora.

 Rezultati glasovanja unose se u zapisnik, koji potpisuju članovi Izborne komisije i razrednik.

 Za člana Dječjeg općinskog vijeća izabran je kandidat s najvećim brojem glasova.

 U slučaju istog broja glasova dvoje ili više kandidata, izbori se ponavljaju između tih kandidata, neposredno nakon prebrojavanja glasova.

 Po završenom glasovanju, zapisnici o glasovanju dostavljaju se Jedinstvenom upravnom odjelu općine Veliko Trgovišće , koji u roku od 72 sata objavljuje rezultate izbora na oglasnoj ploči i Internet stranici Općine a Škola na internet stranici Škole, uz prethodnu suglasnost roditelja izabranih članova.

 Sav potreban tiskani materijal za provođenje izbora osigurava općina Veliko Trgovišće.

 Osnovna škola osigurava ostale potrebne uvjete za provođenje izbora.

Članak 6.

Konstituirajuću sjednicu Dječjeg općinskog vijeća saziva općinski načelnik općine Veliko Trgovišće u roku od 15 dana od dana objave rezultata izbora.

Općinski načelnik rukovodi radom konstituirajuće sjednice Dječjeg općinskog vijeća do izbora Dječjeg općinskog načelnika.

Članak 7.

 Dječje općinsko vijeće bira Dječjeg općinskog načelnika i njegovog zamjenika.

Dječji općinski načelnik i njegov zamjenik biraju se javnim glasovanjem na prijedlog samih članova Vijeća.

Kandidat s dobivenim najvećim brojem glasova izabran je za načelnika, a kandidat s dobivenim drugim po redu brojem glasova izabran je za zamjenika Dječjeg općinskog načelnika.

Dječji općinski načelnik predstavlja Dječje općinsko vijeće i sudjeluje na svim manifestacijama općine Veliko Trgovišće.

 Kada Dječji općinski načelnik iz objektivnih razloga nije u mogućnosti obnašati svoju dužnost, zamjenjuje ga njegov zamjenik.

Članak 8.

Općinski načelnik općine Veliko Trgovišće odlukom imenuje voditelja Dječjeg općinskog vijeća, iz redova stručnih osoba koje svakodnevno rade s djecom predškolskog ili školskog uzrasta na području općine Veliko Trgovišće, a koji treba voditi i moderirati rad Dječjeg općinskog vijeća.

Članak 9.

 Dječje općinsko vijeće ima Statut.

 Statut donosi Općinsko vijeće općine Veliko Trgovišće, na prijedlog Dječjeg općinskog vijeća.

Članak 10.

Dječje općinsko vijeće može samoinicijativno te na prijedlog djece i škole raspravljati i iznositi prijedloge o :

* potrebama djece i mladih
* radu općinskih ustanova s aspekta interesa djece
* planovima razvoja školstva
* programima izvannastavnih aktivnosti
* programima obilježavanja blagdana i važnih datuma u školi i Općini te svim ostalim pitanjima od važnosti za djecu i mlade.

Članak 11.

Ova odluka stupa na snagu osmog dana od dana objave u „Službenom glasniku Krapinsko-zagorske županije“.

 PREDSJEDNIK

 OPĆINSKOG VIJEĆA

 Zlatko Žeinski,dipl.oec.